- Det er jo et fuldstændigt uanstændigt, frækt og respektløst tyveri. Politikommissær ved Nordjyllands Politi, Michael Karstenskov, er forarget over et tyveri, der har fundet sted på Fladstrand Kirkegård i Frederikshavn. En grav på kirkegården har fået plyndret alle ti fag af et messinghegn. Derudover er der stjålet messingindgraveringer fra selve gravstenen. Tyveriet er sket mellem den 16. og den 23. august, og politiet efterspørger nu borgernes hjælp. Gravpladsen er en såkaldt bevaringsværdig gravplads, hvor købmand Carl Niemann blev begravet i 1942. Nordjyllands Politi er torsdag gået i gang med en efterforskning af sagen og appellerer til, at man ringer 114, hvis man har set eller hørt noget mistænkeligt.

Referat:
Flere messingdele er blevet stjålet fra en kirkegård i Frederikshavn.